กรณีศึกษา “โกโก้ร้านไอ้ต้น” เอารูปตอน ม.6 มาเป็นโลโก แต่กลับขายดี
คุณต้น คือใคร เขาทำอะไรมาก่อน ? ลงทุนแมนจะเล่าให้ฟัง
1 มิ.ย. 2565

กรณีศึกษา “โกโก้ร้านไอ้ต้น” เอารูปตอน ม.6 มาเป็นโลโก แต่กลับขายดี /โดย ลงทุนแมน
โกโก้ร้านไอ้ต้น เรียกได้ว่าเป็นหนึ่งในแบรนด์ ที่เข้ามาอยู่ในกระแสโลกโซเชียลมีเดีย
จากการนำเสนอเครื่องดื่มโกโก้ธรรมดา
แต่ใส่กิมมิกความเป็นแบรนด์ด้วยใบหน้าของตัวเองสมัยมัธยมศึกษาปีที่ 6
นำมาใส่หนวดตามระดับความเข้มข้นของโกโก้ ตั้งแต่เกลี้ยงเกลาเป็นระดับละอ่อน 
มีหนวดเล็กน้อยเป็นระดับเข้ม ไปจนถึงหนวดเฟิ้มเป็นระดับโคตรเข้ม 
จนวันนี้สามารถทำเงินล้านได้แล้ว ภายในระยะเวลาเพียงไม่ถึงปี
ที่พีกไปกว่านั้นก็คือ โกโก้ร้านไอ้ต้น ได้ไอเดียธุรกิจนี้ มาจากการเซิร์ชบนกูเกิล
ในวันที่อาชีพที่เคยทำอยู่ไม่มีรายได้ เพราะได้รับผลกระทบจากโควิด 19
แล้ว คุณต้น คือใคร
เขาทำอะไรมาก่อน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ท่ามกลางสถานการณ์การแพร่ระบาดของโควิด 19
หลายอาชีพได้รับผลกระทบเป็นอย่างมาก หนึ่งในนั้นก็คือ คุณต้นในวัย 30 ปี 
ที่เป็นนักดนตรี ซึ่งได้รับผลกระทบจากโควิด 19 และมาตรการของภาครัฐ จนแทบไม่มีรายได้
ในขณะที่ภาระค่าใช้จ่ายของเขา ไม่ได้ลดตามรายได้มากนัก ประกอบกับเงินเก็บก็ลดลงเรื่อย ๆ
พอเป็นแบบนี้ คุณต้นจึงพยายามหารายได้จากทางอื่น 
โดยค้นหาข้อมูลจากในกูเกิล จนไปพบไอเดียจากนักดนตรีคนหนึ่ง ที่หันมาขายกาแฟ “Moka Pot”
คุณต้นมองว่าน่าจะเป็นการเริ่มต้นที่เหมาะกับสถานการณ์ในช่วงเวลานี้ 
เพราะใช้อุปกรณ์ในการประกอบอาชีพไม่เยอะ และใช้เงินลงทุนไม่มาก
คุณต้นใช้เวลาฝึกชงกาแฟอยู่ระยะหนึ่ง จนมาเปิดเป็นร้านชื่อ “ชาน-ชา-ลา กาแฟ” 
โดยอาศัยการขายบนท้ายรถมอเตอร์ไซค์ แถวริมทางรถไฟสถานีตลาดพลู
นอกจากเมนูกาแฟแล้ว อีกหนึ่งในเมนูที่ลูกค้าอุดหนุนเป็นประจำก็คือ โกโก้ เพราะด้วยความเข้มข้นของโกโก้ และการใช้ผงโกโก้ที่มีคุณภาพดี
ต่อมา คุณต้นจึงได้แตกไลน์มาเปิดร้านขายโกโก้ในช่วงต้นปี 2565 ที่ผ่านมา ด้วยเงินลงทุนเริ่มต้น 5,000 บาท ที่ได้มาจากการเปิดร้านกาแฟ
จุดเด่นของร้าน จะใช้ถังสีเป็นเคาน์เตอร์ มีโทนสีของร้านเป็นสีดำ กับสีเหลือง
และชื่อ “โกโก้ร้านไอ้ต้น” ที่คุณต้นนำมาตั้งเป็นชื่อของร้าน
รวมถึงคุณต้นยังนำรูปถ่ายติดบัตรนักเรียนสมัยมัธยมศึกษาปีที่ 6 มาเป็นโลโกของทางร้านอีกด้วย
โดยทั้งร้านจะขายเพียงเมนูเดียวคือ โกโก้ ในราคาแก้วละ 45 บาท โดยมีความเข้มข้นแตกต่างกันไป ให้ลูกค้าเลือกได้สามระดับ
อีกหนึ่งกิมมิกที่น่าสนใจคือ มีการนำรูปถ่ายติดบัตรนักเรียนของคุณต้นที่เป็นโลโกร้าน 
มาแต่งเติมด้วยหนวดเครา เพื่อบ่งบอกระดับความเข้มข้นของโกโก้
ก็ต้องบอกว่า โกโก้ร้านไอ้ต้น ได้รับผลตอบรับดีมาก โดยในช่วงเวลาทำการ ตั้งแต่ 5 โมงเย็น ถึง 4 ทุ่ม สามารถขายได้ถึงวันละ 300 แก้ว หรือคิดเป็นรายได้ต่อวันสูงถึงหลักหมื่นบาท
ต่อมา ก็ได้มีลูกค้าหลายคนเห็นรีวิว จากพวกเพจรีวิวหรืออินฟลูเอนเซอร์ต่าง ๆ ร้านจึงยิ่งเป็นกระแส ทำให้หลายคนอยากลิ้มลองโกโก้เพิ่มขึ้นไปอีก
รวมไปถึงมีคนเข้ามาติดต่อขอซื้อแฟรนไชส์ร้าน เพื่อไปสร้างอาชีพอีกจำนวนมาก
พอเป็นแบบนี้ คุณต้นก็ได้เล็งเห็นโอกาสในการต่อยอดกระแสของร้านโกโก้ 
จึงเริ่มศึกษาระบบของธุรกิจแฟรนไชส์ และได้เริ่มต้นขยายแฟรนไชส์อย่างต่อเนื่อง
ปัจจุบัน โกโก้ร้านไอ้ต้น ขายแฟรนไชส์ไปแล้วกว่า 50 สาขาทั่วประเทศ 
โดยมีการขายแฟรนไชส์ในราคาเริ่มต้นที่ 35,900 บาท พร้อมทั้งสูตรและอุปกรณ์ต่าง ๆ โดยมีสัญญา 1 ปี
ก็ไม่น่าเชื่อเหมือนกันว่า จากจุดเริ่มต้นที่เป็นร้านโกโก้สาขาแรกในต้นปีที่ผ่านมา
ปัจจุบันขายแฟรนไชส์ไปแล้วกว่า 50 สาขาทั่วประเทศ สามารถสร้างรายได้จากแฟรนไชส์ได้เป็นหลักล้านบาท
แล้วอะไรที่อยู่เบื้องหลังกระแสที่กำลังมาแรงของ โกโก้ร้านไอ้ต้น ?
เรื่องแรกเลยก็คือ การสร้างแบรนด์ที่เป็นเอกลักษณ์
ไม่ว่าจะเป็นชื่อของร้านที่สามารถจดจำได้ง่าย และโลโกของร้าน
ที่ทำให้ผู้พบเห็นเกิดความสงสัยว่า ผู้ชายในรูปเป็นใคร
ก็สามารถสร้างความรับรู้ในแบรนด์ต่อผู้บริโภคได้เป็นอย่างดี
อีกส่วนหนึ่งก็คงเป็นรสชาติที่ถูกปากผู้บริโภค จนเกิดการบอกต่อกันไปตามช่องทางสื่อโซเชียลมีเดีย
ตรงนี้จะเห็นได้ว่า แม้จะเป็นเมนูเครื่องดื่มโกโก้ ที่เราสามารถพบเห็นได้ทั่วไป
แต่ร้าน โกโก้ร้านไอ้ต้น สามารถคิดไอเดียสร้างสรรค์ 
จนทำให้เครื่องดื่มโกโก้ที่ดูเหมือนเป็นสินค้าธรรมดา มีความแตกต่างออกไปจากเดิมได้
แต่ก็ต้องติดตามกันต่อไปว่า แบรนด์โกโก้ร้านไอ้ต้น จะยืนระยะได้แค่ไหน
เพราะบ่อยครั้งที่เราเห็นแบรนด์ที่ดังก็จะหมดความนิยมลงไป เมื่อผ่านไปในช่วงเวลาหนึ่ง
และโกโก้ร้านไอ้ต้น ก็อาจเป็นหนึ่งในนั้น ที่ต้องพิสูจน์ตัวเอง เมื่อเวลาผ่านไป..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-